Doložka
finančných, ekonomických, environmentálnych vplyvov,
vplyvov na zamestnanosť a podnikateľské prostredie

1.	Vplyvy na verejné financie:
Podpora rodovej rovnosti je významným cieľom spoločného záujmu Európskej únie. Gender mainstreaming je právne záväznou požiadavkou vyplývajúcou z článku 29 smernice Európskeho parlamentu a Rady 2006/54/ES o vykonávaní zásady rovnosti príležitostí a rovnakého zaobchádzania s mužmi a ženami vo veciach zamestnanosti a povolania (prepracované znenie).
Finančné prostriedky na úlohy spojené s podporou rodovej rovnosti budú zabezpečené v rámci kapitoly MPSVR SR ako aj v rámci limitov príslušných rozpočtových kapitol ostatných rezortov. Realizácia úloh nepredstavuje ďalšie zvýšenie finančných prostriedkov nad rámec schváleného rozpočtu verejnej správy na roky 2009 – 2011. Všetky predpokladané výdavky budú v rámci schválených limitov rozpočtu verejnej správy na jednotlivé rozpočtové roky bez dodatočných nárokov na rozpočet verejnej správy.
Plnenie okruhu odporúčaní Národnej stratégie rodovej rovnosti na roky 2009 – 2013  (ďalej iba „stratégia) je zabezpečené v rámci Národného strategického referenčného rámca Slovenskej republiky na roky 2007 – 2013, ktorý stanovil národné priority, ktoré budú spolufinancované zo štrukturálnych fondov a Kohézneho fondu v programovom období 2007 – 2013 v nadväznosti na Strategické usmernenia Spoločenstva, ktoré definujú rámce pre intervencie fondov na európskej úrovni. Predovšetkým Nariadenie Rady  č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde, a ktorým sa zrušuje nariadenie (ES) č. 1260/1999 v článku 16 zaväzuje členské štáty k uplatňovaniu princípov rovnosti príležitostí pri čerpaní štrukturálnej pomoci tak, aby sa v priebehu rôznych etáp vykonávania intervencie fondov podporovala rovnosť mužov a žien a gender mainstreaming. 
V rámci Operačného programu Zamestnanosť a sociálna inklúzia, Prioritnej osi č. 2 Podpora sociálnej inklúzie a Prioritnej osi č. 3 Podpora zamestnanosti, sociálnej inklúzie a a budovanie kapacít v BSK boli navrhnuté aktivity, ktoré  budú prispievať k naplneniu podpory rodovej rovnosti a rovnováhy pri zosúladení osobného, rodinného a pracovného života ako aj  naplnení potrieb v súvislosti so starostlivosťou o deti - pomoc pri integrácii a reintegrácii rodičov na trh práce. Realizácia prebieha formou dopytovo orientovaných projektov a pripravovaných národných a pilotných projektov vrátane vzniku a financovania Centra (inštitútu) rodovej rovnosti ako nezávislej národnej inštitúcie na podporu implementácie, monitorovania, kontroly, evaluácie ako aj koordinovaného a kontinuálneho výskumu rodovej rovnosti a zároveň vytvorenie siete jeho regionálnych inštitucionálnych štruktúr s praktickým dosahom na vzdelávanie, právne, sociálne a psychologické poradenstvo a iné služby.
Vzhľadom na to, že rovnosť príležitostí je horizontálnou prioritou sledovanou v rámci štrukturálnych fondov, predpokladáme čiastočné finančné zabezpečenie plnenia okruhov odporúčaní stratégie v súlade so schválenými operačnými programami a predovšetkým operačným programom Zamestnanosť a sociálna inklúzia. Úlohy spojené s implementáciou a koordináciou horizontálnej priority rovnosť príležitostí plní MPSVR SR, odbor rodovej rovnosti a rovnosti príležitostí prostredníctvom oddelenia podporného strediska k rovnosti príležitostí. Stredisko v spolupráci s riadiacimi orgánmi operačných programov spracovalo merateľné ukazovatele horizontálnej priority na úrovni programov a projektov a interný manuál procedúr koordinátora ako aj plán informovania a publicity, ktoré sú uvedené na internetovej stránke: www.gender.gov.sk.

2.	Vplyvy na obyvateľov, hospodárenie podnikateľskej sféry a iných právnických osôb: 
Predkladaný návrh má dopad na obyvateľov v podobe uplatňovania princípov rodovej rovnosti vo všetkých politikách a rozhodnutiach s významným nepriamym dopadom na životnú úroveň obyvateľstva a zvyšovanie kvality života.

3.	Vplyvy na životné prostredie:  
Predkladaný návrh nepredpokladá negatívny dopad na životné prostredie.

4.	Vplyvy na zamestnanosť:
Podpora rodovej rovnosti v nadväznosti na Stratégiu bude mať vplyv na zamestnanosť a naplnenie cieľov lisabonskej stratégie až v súvislosti s Národným akčným plánom rodovej rovnosti. 
Podpora rodovej rovnosti prispeje k vytvoreniu podmienok, ktoré môžu vyústiť do zvýšenia kvality časti pracovných miest, možnosti flexibilných foriem organizácie práce a pracovného času a ústretovosti zamestnávateľov k osobám s rodinnými povinnosťami a zodpovednosťou. Prostredníctvom plnenia cieľov stratégie môžu byť výraznou mierou eliminované diskriminačné prvky trhu práce.

5.	Vplyvy na podnikateľské prostredie:
Predkladaný materiál môže predstavovať pozitívny vplyv na podnikateľské prostredie. Očakáva sa nepriama podpora podmienok podnikania a nárast počtu podnikateľov a podnikateliek ako aj  kvantitatívny nárast služieb ponúkaných podnikateľskými subjektmi, predovšetkým v oblasti sociálnych služieb a podporných služieb pre rodiny. Materiál je v súlade s aktuálnou legislatívou formujúcou podnikateľské prostredie. V súvislosti s  administratívnymi štruktúrami by mohol viesť k vytvoreniu podporných učiacich sa sietí napríklad pre podnikanie žien vzhľadom na ich špecifické zameranie.